Upute za pacijente

Uzimanje uzoraka

**Urin**

Urin je potrebno uzorkovati, metodom srednjeg mlaza, kad god je to moguće prije početka antimikrobne terapije. Uzorak uzeti najmanje 4 sata nakon zadnjeg mokrenja.

* oprati ruke
* žene: oprati vodom vanjsko ušće uretre i područje vulve, u smjeru od sprijeda prema natrag u jednom navratu
* muškarci: oprati vodom glans i vanjsko ušće uretre
* ne brisati se ručnikom
* ispustiti prvi mlaz
* sakupiti sljedećih 20-30 ml u sterilnu posudicu pazeći da se ne dodiruje rub
* čvrsto zatvoriti posudicu i očistiti vanjski dio
* oprati ruke još jednom
* označiti posudicu (ime i prezime pacijenta, vrijeme uzorkovanja)
* uzorak u što kraćem vremenu odnijeti u laboratorij

Uzimanje urina u dojenčadi i male djece

Urin dobiven hvatanjem srednjeg mlaza

* oprati vodom vanjsko spolovilo
* sterilnu posudu podmetnuti pod dijete ili umetnuti u kahlicu
* po mogućnosti uzeti srednji mlaz
* urin iz sterilne posude iglom i špricom prenijeti u sterilnu posudu za transport

Urin dobiven pomoću vrećice

* oprati genitalno područje i pustiti da se osuši (ne brisati)
* staviti sterilnu vrećicu (vrećica se ne bi smjela držati dulje od 1 sata, ako se ne dobije urin u roku od 1 sata, zamijeniti vrećicu)
* sakupljeni urin preliti u sterilnu posudicu

Urin uzet pomoću uloška

* oprati područje koje prekriva pelena
* staviti uložak s unutarnje strane pelene (ne držati uložak dulje od 30 minuta)
* čim je uložak namočen urinom, pomoću igle i šprice aspirirati urin i prebaciti ga u sterilnu posudicu

**Uzimanje perianalnog otiska**

Prije spavanja napraviti toaletu spolovila i analne regije. Ne mazati kremom. Otisak se uzima ujutro, nakon buđenja djeteta, prije mokrenja i velike nužde. Prozirnu samoljepljivu traku (selotejp) odrezati na dužinu 6-7cm, pažljivo zalijepiti preko analnog otvora i lagano pritisnuti prstima. Odlijepiti traku i potom ju zalijepiti na predmetno staklo (pokušati to učiniti što ravnije i bez nabora). Uzorak donijeti u laboratorij.

**Stolica**

Optimalnim uzorkom smatra se svježa stolica uzorkovana čim prije nakon pojave simptoma proljeva te prije antimikrobne terapije. Uzorak je potrebno uzorkovati u čistu, suhu posudu, iz koje se uzorak prebacuje u posudicu s čepom na navoj (onemogućeno je izlijevanje sadržaja).

Optimalna količina **po pretrazi** je minimalno 5mL proljevaste stolice ili količina formirane stolice koja odgovara veličini lješnjaka. Ukoliko je potrebno izvršiti više pretraga (bakteriološki, virološki, parazitološki), osigurati adekvatnu količinu stolice za sve pretrage. Uzorak je potrebno dostaviti u laboratorij čim prije ili do dostavljanja čuvati u frižideru na +4°C, ali ne dulje od 24h.